REGULAMENTUL (CE) NR. 1428/2007 AL COMISIEI
din 4 decembrie 2007
de modificare a anexei VII la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 alineatul (1),
întrucât:
(1)
Anexa VII la Regulamentul (CE) nr. 999/2001 stabilește măsurile de eradicare care trebuie luate atunci când se confirmă prezența unei encefalopatii spongiforme transmisibile (EST) la ovine sau caprine.
(2)
În cadrul Comunicării din partea foii de parcurs EST a Comisiei (2) din 15 iulie 2005 și în conformitate cu programul de lucru 2006-2007 al DG SANCO cu privire la EST (3) din 21 noiembrie 2006, Comisia a adoptat Regulamentul (CE) nr. 727/2007 din 26 iunie 2007 de modificare a anexelor I, III, VII și X la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă. Regulamentul (CE) nr. 999/2001, astfel modificat, prevede aplicarea unor măsuri specifice în cazul confirmării prezenței EST într-o fermă de ovine sau caprine și acolo unde prezența encefalopatiei spongiforme bovine (ESB) a fost exclusă.
(3)
Având în vedere faptul că structura sectorului ovinelor și caprinelor este în mod evident diferită pe teritoriul Comunității, Regulamentul (CE) nr. 999/2001 modificat prin Regulamentul (CE) nr. 727/2007, a introdus posibilitatea de a aplica politici alternative, cu condiția ca normele armonizate să fie stabilite la nivel comunitar.
(4)
Anexa VII la Regulamentul (CE) nr. 999/2001, înainte de modificările aduse acesteia prin Regulamentul (CE) nr. 727/2007, prevedea o derogare de la obligația de a extermina ovinele și caprinele dintr-o fermă ca urmare a confirmării unui caz de EST la aceste animale. Prin urmare, statele membre pot decide, în anumite condiții, să amâne exterminarea animalelor cu până la cinci ani de creștere. Cu toate acestea, această derogare nu a fost inclusă în anexa VII la Regulamentul (CE) nr. 999/2001, astfel cum a fost modificat, întrucât nu mai era necesară.
(5)
La 17 iulie 2007, în cauza T-257/07, în fața Tribunalului de Primă Instanță al Comunităților Europene, Franța a înaintat o acțiune împotriva Comisiei Europene în vederea anulării anumitor prevederi ale Regulamentului (CE) nr. 727/2007, în special în ceea ce privește măsurile care trebuie aplicate turmelor afectate de EST sau alternativ în vederea anulării întregului regulament. Prin ordinul său din 28 septembrie 2007, ca o măsură provizorie, Curtea a suspendat aplicarea acelor dispoziții până la momentul pronunțării unei hotărâri definitive.
(6)
Ca urmare a acestui ordin, statele membre nu mai au posibilitatea de a aplica măsurile suspendate. Prin urmare, anumite state membre pot întâmpina dificultăți în cazul în care vor dori să efectueze exterminarea imediată a animalelor în cauză.
(7)
Prin urmare, este necesară reintroducerea derogării care s-a aplicat înainte de modificările aduse la dispozițiile relevante ale anexei VII la Regulamentul (CE) nr. 999/2001, prin Regulamentul (CE) nr. 727/2007, în vederea permiterii statelor membre, în care frecvența alelei ARR în crescătorii este scăzută sau în cazul în care se consideră necesar pentru a se evita consangvinitatea, de a amâna exterminarea animalelor în cauză cu până la cinci ani de creștere, cu începere de la data emiterii ordinului.
(8)
Prin urmare, Regulamentul (CE) nr. 999/2001 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În anexa VII la Regulamentul (CE) nr. 999/2001, capitolul A, punctul 2.3, următoarea literă (f) este adăugată:
„(f)
În cazul în care frecvența alelei ARR în cadrul unei rase sau ferme este scăzută sau în cazul în care se consideră necesar pentru a se evita consangvinitatea, un stat membru poate decide să amâne exterminarea animalelor după cum prevede punctul 2.3 litera (b) punctele (i) și (ii) cu până la cinci ani de creștere.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 28 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 2007.